Restoranska scena na Jadranu ovo je ljeto još življa nego inače. Odjednom su se tamo negdje krajem proljeća i početkom ljetne sezone počela masovno otvarati nova mjesta.

Zaredali su se restorani s visokom kuhinjom, bistroi, pizzeria s pizzama na kakve niste baš navikli, zanimljive slastičarnice… Proučili smo ponudu u Splitu, Zadru, Dubrovniku, Rovinju, Korčuli… i na jednom mjestu izvukli lokale za koji nam se čine najzanimljiviji.

Dakle, u nastavku ćete, kroz naš mali vodič, saznati gdje što možete pojesti, koja su im najpopularnija jela i pića, kakve su im cijene i možda naletjeti na svoje sljedeće mjesto za večeru.

1. Split, pizzeria Bokamorra

Adresa: Obala Ante Trumbića 16, Split

Radno vrijeme: svim danima od 17:00 do 01:00 h, petkom i subotom do 02:00 h

Najpopularnije stvari: Cheezus (maslinovo ulje, mozzarella, Gorgonzola Picante, Straciatella, Parmigiano Reggiano, bosiljak) po 85 kuna; Porco Mio (umak od rajčice, origano, mozzarella, kuhana šunka, rolana panceta, pršut i Lardo poslužen odvojeno) po 95 kuna; Smokvizza (tijesto s rogačevim brašnom, maslinovo ulje, pistacije, kozji sir, sušene smokve i med poslužen odvojeno) po 80 kuna

Pizzeria Bokamorra otvorena je prije tri tjedna i u svojoj ponudi, zapravo, ima samo četiri pizze, no iako ih je malo, pizze su im posve drugačije nego u ostalim restoranima. Inače, osim većeg izbora “signature pizza” uskoro najavljuju i mogućnost “uradi sam” pizze.

2. Rovinj, restoran Tramonto

Adresa: Obala Vladimira Nazora, Rovinj

Radno vrijeme: svaki dan od 12:00 do 23:00 h

Najpopularnije stvari: Burrata (3 vrste rajčice, pesto rukola, prah masline) za 92 kune, Tuna tartar (ulje limun, domaća majoneza, wasabi, redukcija soje) za 94 kune, Cappellacci (kunić, parmezan, celer) za 120 kuna, Lamb rack (celer, pistacija, kukuruz) za 190 kuna i Čokoladni tart (čokolada, espresso, konjak, morska sol) za 57 kuna

Restoran je početkom srpnja otvoren u sklopu boutique hotela Delfin u Rovinju. Zamišljen je kao moderni gastro bistro u kojem tvrde da ne ciljaju na visoku kuhinju, već na “precizne okuse, pravu prezentaciju i lokalne i svježe namirnice”. Glavni chef je Dario Bionda.

3. Split, restoran Zoi

Adresa: Obala Hrvatskog Narodnog preporoda 23, Split

Radno vrijeme: svaki dan od 09:00 do 01:00 h

Najpopularnije stvari: Juneći jezik za 85 kuna, Manti pasta za 120 kuna i Rižot od sipe i lubin za 170 kuna

Restoran Zoi otvoren je sredinom srpnja, nalazi se u staroj gradskoj jezgri s dosta veličanstvenim pogledom na more. Iz restorana kažu da stalno mijenjaju jelovnik i nadopunjuju ga novim jelima, a najavljuju da će od rujna u ponudi imati i doručak. Najveći adut im je, po nama, terasa.

4. Dubrovnik, slastičarnica Peppinos

Adresa: Ulica Od puča 9

Radno vrijeme: svaki dan od 11:00 do 24:00 h

Najpopularnije stvari: sladoledi; 100% Pistacio premium, Ferero Rocher premium, Crostata premium. Cijene su od 14 do 16 kuna

Peppinos je otvoren prije nešto više od dva mjeseca u centru Dubrovnika. Zanimljiv je jer svoje premium sladolede rade poput kolača, odnosno u tri dijela. Na dnu je biskvit, u sredini sladoledna baza te na vrhu dodatak ovisno o kojem se okusu radi.

5. Zadar, slastičarnica Coffe&Cake 2

Adresa: Dr.Franje Tuđmana 2i, Zadar

Radno vrijeme: svaki dan od 07:00 do 23:00 h

Najpopularnije stvari: Pistacio torta za 23 kune, Čokoladna torta s lješnjacima za 20 kuna, Spring cake za 17 kuna

Nakon što je prošle godine otvoren prvi Coffe&Cake u ulici Braće Vranjana u Zadru, u srpnju je otvoren još jedan, također u Zadru. Imaju veganske sirove deserte, a kolače i torte, kako tvrde, rade po domaćim recepturama.

6. Split, restoran i noćni klub Terminal F

Adresa: Obala Lazareta 3, 21000, Split

Radno vrijeme: 7:00 do 02:00 h

Najpopularnije stvari: Tacosi za 85 kuna (beef, vege i shrimps), Terminal pizza s govedinom po 85 kuna i XXL Terminal beef burger za 100 kuna. Od koktela su im najpopularniji Italian mule za 75 kuna i Frozen Margarita za 65 kuna

Lokal se nalazi na samom početku splitske rive, otvoren je u lipnju. Radi se o renoviranoj palači unutar koje je i arheološko nalazište. U ponudi imaju međunarodna jela za koja kažu da pripremaju na dalmatinski način. Mjesto od 400 metara četvornih noću se pretvara u klub.

7. Korčula, restoran Pensatore

Adresa: Šetalište Petra Kanavelića

Radno vrijeme: svaki dan od 09:00 do 24:00 h

Najpopularnije stvari: Njoke na korčulanski za 170 kuna, janjeće nogice za 170 kuna, selekcija hladnih predjela (tartar tuna, tartar biftek, hobotnica na salatu, kozji sir, domaći pršut, sušene rajčice i marinirano povrće) za 320 kuna

Pensatore nalazi u staroj jezgri Korčule. Pripremaju tradicionalna jela, ali, kažu, na moderan način. Dosta su ponosni na prvi korčulanski šampanjac Tris kojem koji imaju u ponudi, a kojem je cijena 490 kuna.

8. Split, slastičarnica O’š kolač

Adresa: Ćiril Metodova 4, Split

Radno vrijeme: od ponedjeljka do subote od 08:00 do 22:00

Najpopularnije stvari: Desert Tonka, s malinama i borovnicama, za 20 kuna, Buža, sada punjena kremom od badema (svako malo se mijenja), za 21 kunu i Čikolata, mousse od mliječne čokolade s hrskavim slojem i čoko biskvitom, za 23 kune

Najpopularnija hrvatska slastičarka Tea Mamut u Splitu je neposredno prije ljeta otvorila svoju prvu vlastitu slastičarnicu. Za svoje kolače kaže da su bazirani na lokalnoj kulturi, a svi sastojci prirodni i od domaćih proizvođača. Naravno, slastičarnica joj je vrlo brzo postala hit.

9. Omiš, Cocopazzo

Adresa: Trg Sv.Mihovila 1, Omiš

Radno vrijeme: svaki dan od 07:00 do 01:00 h

Najpopularnije stvari: Cocopazzo ramstek za 140 kuna, riblji škartoc u lisnatom tijestu za 140 kuna, Cocopazzo burger za 90 kuna, riblje rolice punjene kozicama za 140 kuna

Cocopazzo je otvoren taman prije ljetne sezone, u centru starog grada. Osim različitih vrsta jela u ponudi imaju koktele i craft piva.